LH ร่วง 3% รับ XD วันแรก ปันผล 0.25 บ.-โบรกเชียร์ซื้อ มองครึ่งปีหลังโตต่อ
LH ร่วง 3% มาที่ 8.70 บ. รับขึ้นเครื่องหมาย XD วันแรก ปันผล 0.25 บ./หุ้น จ่าย 9 ก.ย.65 โบรกเชียร์ซื้อ เป้า 11.30 บ. มองครึ่งปีหลังโตต่อ รับดีมานด์ฟื้น คาดขายอพาร์ตเมนต์ในสหรัฐ บุ๊กกำไรพันลบ.
LH ร่วง 3% มาที่ 8.70 บ. รับขึ้น XD วันแรก ปันผล 0.25 บ./หุ้น จ่าย 9 ก.ย.65 โบรกเชียร์ซื้อเป้า 11.30 บ. มองครึ่งปีหลังโตต่อ รับดีมานด์ฟื้น
25 ส.ค. 2565

ผู้สื่อข่าวรายงานว่า วันนี้ (25 ส.ค.65) ราคาหุ้น บริษัท แลนด์แอนด์เฮ้าส์ จำกัด (มหาชน) หรือ LH ล่าสุด ณ เวลา 10:19 น. อยู่ที่ระดับ 8.70 บาท ลบ 0.25 บาท หรือ 2.79% สูงสุดที่ระดับ 8.70 บาท ต่ำสุดที่ระดับ 8.60 บาท ด้วยมูลค่าการซื้อขาย 93.97 ล้านบาท

ทั้งนี้ ราคาหุ้น LH ปรับตัวลง หลังวันนี้ขึ้นเครื่องหมาย XD เป็นวันแรก โดยเตรียมจ่ายเงินปันผลในอัตรา 0.25 บาท/หุ้น และกำหนดจ่ายเงินปันผลในวันที่ 9 ก.ย.65
ด้านบล.กรุงศรี ระบุในบทวิเคราะห์ว่า LH จะน่าตื่นเต้นมากขึ้นในครึ่งหลังปี 65 เนื่องจากบริษัทมีแผนจะขายอพาร์ตเมนต์ในสหรัฐออกและคาดว่าจะบันทึกกำไรจากธุรกรรมนี้ประมาณ 1 พันล้านบาท นอกจากนี้ LH ยังมีกำหนดโอนคอนโดมิเนียมใหม่หนึ่งโครงการ คือ “The Key พระราม 3” (มูลค่าโครงการ 2 พันล้านบาท/ขายได้แล้ว 100%) ในไตรมาส 3/65 คงคำแนะนำ “ซื้อ” สำหรับ LH โดยประเมินราคาเป้าหมายที่ 11.30 บาท
ส่วนบล.ทรีนีตี้ ระบุในบทวิเคราะห์ว่า ยังคงคาดรายได้จากการโอนปี 65 ของ LH ที่ 3.21 หมื่นล้านบาท และกeไรสุทธิที่ 7.9 พันล้านบาท โดยปัจจุบันมียอด Backlog รอโอนที่ 4.5 พันล้านบาท เป็นสัดส่วนโครงการแนวราบที่ 2.6 พันล้านบาท และส่วนของคอนโดที่ 1.89 พันล้านบาท ซึ่งคาดว่าจะสามารถโอนได้ทั้งหมดในปี 65
ในขณะที่รายได้จากกลุ่มโรงแรมคาดว่าจะฟื้นตัวได้ดีขึ้นจากนักท่องเที่ยวต่างชาติที่เริ่มทางเข้ามาในประเทศเพิ่มมากขึ้น และการเปิดให้บริการโรงแรม Grand Center Point Space Pattaya และการ Terminal 21 Rama 3 ที่จะเปิดให้บริการในไตรมาส 4/65
ทั้งนี้จากยอดขายจากโครงการแนวราบยังคงเป็นกำลังหลักในการหนุนการเติบโต และการฟื้นตัวของรายได้กลุ่ม Recurring Income จากการให้บริการ 2 โครงการใหม่ในช่วงครึ่งหลังปี 65 จึงยังคงแนะนำ “ซื้อ” ที่ราคาเป้าหมาย 9.80 บาท จากการอิงผลประกอบการปี 65